#JongStemme: Jou lewensdoel is nie jou baasDeur Danielle Badenhorst Danielle Badenhorst Die mensdom is konstant op soek na die betekenis of doel van hul lewe. Almal wil tog weet wat hul bestaansrede is en hoe dit in ŉ lewensdoel opgesom kan word. Hierdie konsep hang soos ŉ plaag oor verskeie mense se lewe. Sonder ŉ lewensdoel voel die meerderheid van die mensdom dat hulle slegs ŉ oppervlakkige bestaan handhaaf wat tot ŉ antiklimaks-einde sal kom. Daarom gaan die mensdom op reis om uit te vind wat hul lewensdoel is en hoe hulle dit kan bereik. Ons gebruik onder meer ons geloof, loopbaan, sosiale orde en kultuur as instrumente om die weg vir ons aan te wys. Tog is daar min mense wat voel dat hulle tot ŉ uiteindelike bewustheid of begrip van hierdie konsep kom. Die lewe sal mos soveel makliker wees as ons maar net kon weet wat ons moet doen, vir watter rede en tot watter gevolgtrekking dit sou lei … So jaag ons van die een ding na ŉ ander op soek na ŉ wonderwerk. Eers gaan ons drome verlore. Later vergrys ons passie vir die lewe aangesien niks eerbaar genoeg is om met die “lewensdoel”-titel bekroon te word nie. So bestaan ons, maar leef ons nie werklik nie. Waar kom hierdie teorie vandaan? Wie het die wet in klip graveer dat elke individu net één lewensdoel mag hê en dat dit soveel gewig mag dra? Ons kan nie só aanhou nie! Net soos wat daar ŉ rede vir elke gebeurtenis is, kan daar ŉ doel vir elke seisoen van ons bestaan wees. Sonder om clichés soos “die lewe begin sodra jy uit jou gemaksone tree” of “die lewe is ŉ reis” te gebruik, wil ek as medemens vandag vir jou sê dat dit nie nodig is om eers jou lewensdoel óf -doele te vind voordat jy tevrede is met jou bestaan nie. Die naakte waarheid van die mensdom is dat ons nooit alles sal weet nie. Hierdie feit behoort ons te inspireer om elke geleentheid aan te gryp met hart, siel en verstand! Indien ons bereid is, sal ons dan die doel in elke geleentheid en elke seisoen van ons lewe kan raaksien. Van wonder kom daar niks! Moenie te veel dink voordat jy doen nie, die lewe wag vir niemand nie! #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan.